Richard Harris

**Richard Harris** (* 1. Oktober 1930 in Limerick, Irland; † 25. Oktober 2002 in London, Grootbritannien; an sik *Richard St. John Harris*) weer en irischen Schauspeler.

## Leven
Richard Harris hett en Jesuitencollege besöcht, woneem he sik as en goden Rugby-Speler wiest hett. Dat seeg ut, as künn he woll en grote Karriere as Sportler maken, man denn is he an Tuberkuloos krank worrn un müss al fröhtietig sien Droom vun Sport opgeven.

Nadem Harris de *London Academy of Music and Dramatic Art* besöcht harr weer he siet de 1960er Johren Liddmaat vun de *[[Royal Shakespeare Company]]* in Stratford-upon-Avon in England. Sien gröttsten Wunsch weer, eenmol den Hamlet to spelen, man ok dissen Droom künn he nienich wohrmaken. Dat keem ’n beten anners, nadem he in den Feernsehfilm *The Iron Harp* un gliek achteran in *Alive and Kicking* mitspeelt het. Dormit hett he den Grundsteen leggt för en düchtige Kinoloopbahn.

Noch in’t glieke Johr, 1959, hett he an de Siet vun den Hollywoodstar Gary Cooper in den Film *The Wreck of the Mary Deare* mitspeelt. Na Rullen in Filmen as *The Guns of Navarone* an de Siet vun Gregory Peck oder *Mutiny on the Bounty* mit Marlon Brando is Harris as Hööftdorsteller vun de 1963 rutkamen Film *This Sporting Life* för den Oscar nomineert worrn, för den he 1963 ok bi’t Cannes Film Festival mit den Dorstellerpries uttekent worrn is. 1967 weer he bi de 39. Oscar-Verlehen as Co-Moderater för den Dokumentarfilm-Pries mit dorbi.

Blangen sien Karriere as Schauspeler harr Richard Harris aver ok Spood as Singer. 1968 hett he mit „A Tramp Shining“ sien eerste Schallplatt opnahmen. De dorut utkoppelte Single „Mac Arthur Park“ harr veel Spood un is över een Million mol verköfft worrn. Vun wegen sien Vermögen to singen, hett he ok en Rull in de Kinofaten vun dat Broadway-Stück *Camelot*, wo binnen he den *König Artus* speelt un sungen hett. In de düütschen Faten warrt he vun Reinhard Glemitz snackt un ok sungen.

To sien wieteren Filmen tellt *The Molly Maguires* vun 1970 mit de Musik vun Henry Mancini un ut dat glieke Johr *A Man Called Horse*, vun den dat 1976 noch een tweeten un 1982 en drüdden Deel geev. Wietere histoorsche Rullen hett he in *Cromwell* speelt, in den he de Titelrull harr, as ok in *Robin and Marian* wo he as König Richard Lövenhart to sehn weer.

In de folgenden Johrteihnten hett he noch an vele Filmklassikers mitarbeit bit he in’t Johr 2000 in den Film *Gladiator* vun Ridley Scott den Kaiser Marc Aurel speelt hett un opletzt de Rull vun Professer *Albus Dumbledore* in de eersten beiden Filmen vun Harry Potter-Reeg. De Rull harr he övernahmen, wieldat sien Enkeldochter em drauht hett, dat se nienicht wedder mit em snacken wull, wenn he dat nich maken de. Richard Harris is 2002 twee Daag för de US-amerikaanschen Premiere vun den tweeten Deel an Krebs dood bleven. Bit to’n Enn hett he verkloren laten, dat he ok för den drüdden Deel wedder för de Kamera stahn wull ahn Acht op sien Krankheit. Sien Asch is in de Neeg vun sien Huus op de Bahamas verstreiht worrn.

Harris weer vun 1957 bit 1969 mit Elizabeth Rees verheiraadt. Se hebbt tosamen dree Söhns: den Speelbaas un Dreihbookschriever Damian Harris (*1958), un de Schauspelers Jared Harris (*1961) un Jamie Harris (*1963). In tweete Eh weer he vun 1974 bit 1982 mit de US-amerikaanschen Schauspelersche Ann Turkel verheiraadt.

## Filmografie (Utwahl)

## Utteken
Richard Harris is för sien Filmarbeiten för tosamen eenuntwintig Filmpriesen vörslahn worrn, dorünner twee mol för den *[[Oscar]]* in de Kategorie *[[Oscar/Best Hööftdorsteller|Best Hööftdorsteller]]*, eenmol 1964 för *This Sporting Life* un denn noch mol 1991 för *The Field*. An sien Andenken is 2002 de *[[Richard Harris Award]]* in’t Leven ropen worrn, den he na sien Dood as eerste Priesdräger verleht kregen hett. Wunnen hett de Schauspeler teihn Priesen:

* 1963: den *Pries för den besten Schauspeler* vun’t *[[Cannes Film Festival]]* för *This Sporting Life*.
* 1968: den *[[Golden Globe]]* in de Kategorie *[[Golden Globe Award/Best Hööftdorsteller – Kummedie oder Musical|Best Hööftdorsteller – Kummedie oder Musical]]* för *Camelot*.
* 1971: den *[[Bronze Wrangler]]* vun de *[[Western Heritage Awards]]* för *A Man Called Horse*.
* 1971: den *Pries* vun’t *[[Moscow International Film Festival]]* för *Cromwell*.
* 1993: den *[[Bronze Wrangler]]* vun de *[[Western Heritage Awards]]* för *Unforgiven*.
* 2000: den *Sünnerpries för’t Levenswark* vun de *[[European Film Awards]]*.
* 2000: den *Sünnerpries för’t Levenswark* vun’t *[[Wine Country Film Festival]]*.
* 2001: den *[[Empire Award/Levenswark|Sünnerpries för’t Levenswark]]* vun de *[[Empire Awards]]*.
* 2001: den *[[Dilys Powell Award]]* vun de *[[London Critics Circle Film Awards]]*.
* 2002: den *[[Richard Harris Award]]* vun de *[[British Independent Film Awards]]*.

## Weblenken
* 
* The Round Table – en internatschonal Richard-Harris-Fansiet
* Naroop op R. Harris vun G. Seeßlen, www.filmzentrale.com